Nordjyllands Politi afholdt mandag mindedag for sine medarbejdere og gæster. Det sker for at mindes de afdøde danske politifolk under Anden Verdenskrig, men også for at mindes de politifolk, som senere er døde i tjeneste. - Den her dag betyder meget, fordi vi er nødt til at minde os selv om, at vi varetager en samfundsmæssig vigtig opgave, hvor der også er  fare forbundet. Vi er forpligtet til at gå ind, hvor andre trækker sig, siger Anne Marie Roum Svendsen, der er politidirektør ved Nordjyllands Politi. Mindehøjtideligheden bliver afholdt hvert år og foregår ved mindemuren på forpladsen til Politigården i Aalborg. Selvom politiet helst ser, at deres ansatte ikke kommer til skade, så sker det alligevel en gang i mellem. - I vores job kan vi ikke tøve, og det er dermed også et job, der er forbundet med stor individuel fare. Det kan ikke undgås, at der kommer dødsfald, fortæller politidirektøren. Derfor er mindehøjtideligheden særlig vigtig. - Vi skal hele tiden huske på og minde hinanden om, at vi skal passe på hinanden og mindes dem, der har givet det ultimative, siger Anne Marie Roum Svendsen. Udover en tale fra politidirektøren vil der også være kransenedlæggelse ved mindemuren. TV2 Nord sendte direkte fra mindehøjtideligheden. Det kan du se her:

Opsummering:
Politigården i Aalborg var mandag omdrejningspunkt for en mindehøjtidelighed.